Title: พระราชกฤษฎีกากำหนดตราสัญลักษณ์มหาวิทยาลัยกาฬสินธุ์ พ.ศ. 2560

พระราชกฤษฎีกา

พระราชกฤษฎีกา
กำหนดตราสัญลักษณ์มหาวิทยาลัยกาฬสินธุ์
พ.ศ. ๒๕๖๐

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้ ณ วันที่ ๑๑
มิถุนายน พ.ศ. ๒๕๖๐
เป็นปีที่ ๒
ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร
มีพระราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้มีตราสัญลักษณ์มหาวิทยาลัยกาฬสินธุ์

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา
๕๒ วรรคหนึ่ง แห่งพระราชบัญญัติมหาวิทยาลัยกาฬสินธุ์ พ.ศ. ๒๕๕๘
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกากำหนดตราสัญลักษณ์มหาวิทยาลัยกาฬสินธุ์
พ.ศ. ๒๕๖๐

มาตรา
๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ตราสัญลักษณ์มหาวิทยาลัยกาฬสินธุ์ เป็นรูปยอดใบเสมาสีฟ้าคราม
และมีลักษณะเป็นรูปมือสองข้างประนมเข้าหากัน ภายในประกอบด้วย รูปหยดน้ำอยู่ตรงกลาง
ด้านล่างเป็นรูปเปลวเทียนตัดเส้นโค้งรูปหยดน้ำ
ด้านใต้เป็นชื่อมหาวิทยาลัยใช้อักษรไทยว่า มหาวิทยาลัยกาฬสินธุ์ หรือใช้อักษรอังกฤษว่า KALASIN UNIVERSITY

มาตรา
๔  ตราสัญลักษณ์ตามมาตรา ๓
มีความหมายดังต่อไปนี้
(๑)
รูปยอดใบเสมา มีที่มาจากรูปทรง ๓ รูป ได้แก่
(ก)
ปลายยอดขององค์พระธาตุยาคู
ซึ่งเป็นสิ่งศักดิ์สิทธิ์คู่บ้านคู่เมืองของจังหวัดกาฬสินธุ์ สื่อความหมายถึง
ปัญญาและคุณธรรมอันเป็นสองสิ่งที่ประเสริฐที่สุด
(ข)
ใบเสมา ซึ่งเป็นเอกลักษณ์สำคัญของจังหวัดกาฬสินธุ์ สื่อความหมายถึง ความมีอารยธรรม
ความยิ่งใหญ่ ตลอดจนศิลปวัฒนธรรมที่เจริญรุ่งเรือง
(ค)
เปลวเทียน สื่อความหมายถึง ความสว่างไสว ความรู้ ปัญญา และคุณธรรม
(๒)
รูปมือสองข้างประนมเข้าหากัน สื่อความหมายถึง การบูรณาการร่วมกันของสองสถาบัน คือ
มหาวิทยาลัยราชภัฏกาฬสินธุ์และมหาวิทยาลัยเทคโนโลยีราชมงคลอีสาน วิทยาเขตกาฬสินธุ์
ซึ่งเป็นหลักในการก่อกำเนิดของมหาวิทยาลัยกาฬสินธุ์
(๓)
รูปหยดน้ำ สื่อความหมายถึง ความอุดมสมบูรณ์ของจังหวัดกาฬสินธุ์
(๔)
รูปเปลวเทียน แบ่งเป็น ๓ ส่วน สื่อความหมายถึง การผนวกวิทยาศาสตร์ เทคโนโลยี และภูมิปัญญาท้องถิ่นเข้าไว้ด้วยกัน
ซึ่งเป็นปณิธานและพันธกิจของมหาวิทยาลัยกาฬสินธุ์
ที่มุ่งใช้เพื่อพัฒนาชุมชนและสังคม
(๕)
สีของตราสัญลักษณ์เป็นสีฟ้าคราม โดยสีฟ้าครามเข้ม สื่อความหมายถึง
ความอุดมสมบูรณ์ของความรู้และปัญญา ความเป็นอิสระ แรงบันดาลใจ
และพลังความคิดสร้างสรรค์ และสีฟ้าครามอ่อน สื่อความหมายถึง บัณฑิตผู้มีความอดทน
มุ่งมั่น สงบ และอ่อนน้อม

มาตรา ๕ 
ให้มหาวิทยาลัยกาฬสินธุ์จัดทำตราสัญลักษณ์ตามพระราชกฤษฎีกานี้ขึ้นไว้เป็นตัวอย่าง

มาตรา
๖  ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้

ผู้รับสนองพระราชโองการ
พลเอก
ประยุทธ์  จันทร์โอชา
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากได้มีการจัดตั้งมหาวิทยาลัยกาฬสินธุ์ขึ้นตามพระราชบัญญัติมหาวิทยาลัยกาฬสินธุ์
พ.ศ. ๒๕๕๘ และโดยที่มาตรา ๕๒ วรรคหนึ่ง แห่งพระราชบัญญัติดังกล่าวบัญญัติให้มหาวิทยาลัยอาจกำหนดให้มีตรา
เครื่องหมาย
หรือสัญลักษณ์ของมหาวิทยาลัยหรือส่วนราชการของมหาวิทยาลัยได้
โดยตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

ภวรรณตรี/จัดทำ
๑๖ มิถุนายน
๒๕๖๐

พิมพ์มาดา/ตรวจ
๓๐ มิถุนายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๖๓ ก/หน้า ๑๓/๑๓ มิถุนายน ๒๕๖๐